text: Els menors de 40 anys es vacunaran al juliol
  Capgròs.com - ACN 13 de maig de 2021 (11:06 CET)
  Salut calcula calcula que començarà a vacunar la franja 40-49 a meitats de juny just després els menors de 40
  Salut calcula que començarà a vacunar de Covid-19 la franja 40-49 a meitats de juny o fins i tot abans i els menors de 40 al juliol. Així ho ha afirmat la sotsdirectora general de Promoció de la Salut, Carmen Cabezas, en declaracions a Rac1. De complir-se aquest pronòstic, no només s'avançaria en els plans d'assegurar una gran immunització a l'estiu, sinó que també s'assolirien les previsions més optimistes fetes setmanes enrere. També ha dit que a partir de dilluns que ve es reprendrà la immunització d'aquelles persones de col·lectius essencials, com ara mestres, que encara no han rebut primera dosi. D'altra banda, la responsable ha indicat que tan bon punt hi hagi una decisió sobre com s'ha de completar la pauta de vacunació a les persones menors de seixanta que van rebre una primera dosi d'AstraZenca es programaran les cites.
  Cabezas ha explicat que la franja d'edat que s'està vacunant ara és molt nombrosa però calculen que el ritme de vacunació augmentarà i permetrà que al juny, cap a meitats de mes, ja es comenci a vacunar la franja 40-49. Pel que fa els menors de 40 es podrien començar a vacunar al juliol i Salut podria fer-ho amb una convocatòria "generalitzada" en què ja no se segueixi un criteri d'edat. Cabezas ha explicat que així s'ha fet en alguns països ja que, d'una banda, ja són edats amb menys possibilitats d'hospitalització i de l'altra són edats en què costa més aconseguir cobertures de vacunació altes. Amb tot, encara no hi ha una decisió definitiva presa. Preguntada per què passa si una persona es troba de vacances quan li toqui vacunar-se, Cabezas ha enviat un missatge de tranquil·litat, ja que sempre es podrà endarrerir la cita.
  Cabezas també ha garantit que un cop hi hagi una decisió presa sobre com completar la pauta de vacunació als menors de 60 que van rebre una primera dosi d'AstraZeneca es programaran les cites. De moment, ha dit, l'estudi que s'està fent a nivell estatal a cinc hospitals -entre ells Vall d'Hebron i el Clínic- avaluarà què passa si aquestes persones reben una segona dosi de Pfizer. Segons Cabezas, el ministeri de Sanitat està pendent d'aquest estudi però també de l'evolució de les dades al Regne Unit -on s'ha vacunat amb AstraZeneca- i també en altres països on ja s'ha optat per una segona dosi de Pfizer. En qualsevol cas, ha destacat que les dues solucions, continuar amb AstraZeneca o optar per Pfizer, són bones, si bé ha insistit a remarcar que la vacuna d'Oxford és segura. D'altra banda, ha assenyalat que si passen fins a setze setmanes després de la primera dosi no és un problema. "Més de setze estaríem més en una situació de desprotecció", ha admès confiant que això no passarà.
  Cabezas ha anunciat que a partir de dilluns es reprendrà la immunització de col·lectius essencials que encara no han rebut la primera dosi, com ara mestres. Principalment són persones de la franja d'edat que tot just ja s'està vacunant per un criteri d'edat però els que encara no han estat vacunats es "repescaran" a partir de dilluns. Salut prioritza sobretot l'escolarització dels mestres que treballen amb "més petits" perquè és una etapa escolar en què la presencialitat és clau. Per això, no s'inclou en aquest col·lectiu, per exemple, professors universitaris.